REGOLAMENT TAL-KUMMISSJONI (KE) Nru 1044/2005
tal-4 ta’ Lulju 2005
li jemenda r-Regolament (KE) Nru 2808/98 f’dak li għandu x’jaqsam mal-iffissar tal-avveniment operattiv tar-rata tal-kambju għall-għajnuna finanzjarja skont ir-Regolament (KE) Nru 1782/2003 u li jemenda r-Regolament (KE) Nru 1973/2004
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 2799/98 tal-15 ta' Diċembru 1998 li jistabbilixxi arranġamenti agromonetarji għall-Euro (1), u b'mod partikolari l-Artikolu 9 tiegħu,
Wara li kkunsidrat ir-Regolament tal-Kunsill (KE) Nru 1782/2003 tad-29 ta’ Settembru 2003 li jistabbilixxi regoli komuni għal skemi diretti ta’ appoġġ fi ħdan il-politika agrikola komuni u li jistabbilixxi ċerti skemi ta’ appoġġ għall-bdiewa u li jemenda r-Regolamenti (KEE) Nru 2019/93, (KE) Nru 1452/2001, (KE) Nru 1453/2001, (KE) Nru 1454/2001, (KE) Nru 1868/94, (KE) Nru 1251/1999, (KE) Nru 1254/1999, (KE) Nru 1673/2000, (KE) Nru 2358/71 u (KE) Nru 2529/2001 (2), u partikolarment l-Artikolu 145(c) tiegħu,
Billi:
(1)
Ir-Regolament (KE) Nru 1782/2003 stabbilixxa sistema ta’ għajnuna diretta li titħallas fuq bażi ta’ applikazzjoni unika għall-ħlas u li hija dejjem espressa f’euro.
(2)
Billi ma ġewx stipulati avvenimenti operattivi għar-rata tal-kambju għal xi wħud mill-miżuri ta’ għajnuna previsti fir-Regolament (KE) Nru 1782/2003, għandhom isiru provvedimenti għal avveniment operattiv uniformi marbut direttament mal-applikazzjonijiet imressqa mill-benefiċjarji tal-għajnuna. Biex ikun hemm koerenza u trasparenza fir-rigward tal-benefiċjarji, l-avveniment operattiv għandu jkun f’data qrib kemm jista’ jkun tal-bidu tal-perjodu tal-ħlas introdott mir-Regolament imsemmi hawn fuq, u sabiex jiġu ssimplifikati l-kontrolli fuq l-applikazzjoni tar-rati tal-kambju u jsiru iktar effettivi, għandu jseħħ qabel il-bidu tas-sena baġitarja li matulha se jsiru l-ħlasijiet.
(3)
Konsegwentement, l-avveniment operattiv għar-rata tal-kambju għall-miżuri tal-għajnuna kollha taħt ir-Regolament (KE) Nru 1782/2003 għandu jiġi stabbiliti b’mod uniformi billi jiġi emendat ir-Regolament tal-Kummissjoni (KE) Nru 2808/98 tat-22 ta' Diċembru 1998 li jippreskrivi regoli dettaljati dwar l-applikazzjoni tas-sistema agrimonetarja għall-Ewro fl-agrikoltura (3) u, għalhekk, id-dispożizzjonijiet eżistenti kollha dwar avvenimenti operattivi fir-Regolamenti li jimplimentaw ir-Regolament (KE) Nru 1782/2003 għandhom jiġu revokati.
(4)
Sabiex l-operaturi jiġu infurmati dwar l-emendi lir-Regolamenti qabel il-bidu tal-ħlasijiet, jaqbel ukoll li dan ir-Regolament jibda japplika mill-1 ta’ Awwissu 2005.
(5)
Fl-aħħarnett, billi ċerti avvenimenti operattivi diġà ġew stabbiliti għas-sena 2005 f'data qabel l-1 ta' Awwissu 2005, jaqbel li dawk l-avvenimenti operattivi jibqgħu applikabbli fl-2005 bħala miżura tranżitorja.
(6)
Għalhekk, ir-Regolament (KE) Nru 2808/98 u r-Regolament tal-Kummissjoni (KE) Nru 1973/2004 tad-29 ta’ Ottubru 2004 li jistipula regoli dettaljati għall-applikazzjoni tar-Regolament tal-Kunsill (KE) Nru 1782/2003 fir-rigward tal-iskemi ta’ appoġġ previsti fit-Titoli IV u IVa ta’ dak ir-Regolament u l-użu tal-art maħsuba għall-produzzjoni tal-materja prima għandu jiġi emendat (4).
(7)
Il-miżuri f'dan ir-Regolament huma skont l-opinjoni tal-Kumitati ta' Ġestjoni kkonċernati.
ADOTTAT DAN IR-REGOLAMENT:
Artikolu 1
L-Artikolu 4 tar-Regolament (KE) Nru 2808/98 huwa emendat kif ġej:
1)
Il-paragrafu 1 huwa ssostitwit mit-test li ġej:
“1. Għall-iskemi ta’ appoġġ elenkati fl-Anness I tar-Regolament tal-Kunsill (KE) Nru 1782/2003 (*), l-avveniment operattiv għar-rata tal-kambju għandu jkun l-1 ta’ Ottubru tas-sena li għaliha tkun qed tingħata l-għajnuna
(*) ĠU L 270, 21.10.2003, p. 1.”" 						
2)
Il-paragrafu 3 huwa ssostitwit mit-test li ġej:
“3. Għall-iskopijiet tal-applikazzjoni tal-paragrafu 2, ir-rata tal-kambju li għandha tiġi użata għandha tkun il-medja tar-rati tal-kambju applikabbli matul ix-xahar li jippreċedi d-data tal-avveniment operattiv, ikkalkulata pro rata temporis. Il-medja tar-rati tal-kambju għandha tiġi ddeterminata mill-Kummissjoni fix-xahar wara d-data tal-avveniment operattiv.”
Artikolu 2
L-Artikoli 21(3), 86 u 128 tar-Regolament (KE) Nru 1973/2004 dwar id-determinazzjoni tal-avveniment operattiv għar-rata tal-kambju u/jew ir-regoli għall-kalkolu tar-rata tal-kambju għall-għajnuna finanzjarja għall-patata tal-lamtu, il-primjums għan-nagħaġ u l-mogħoż u l-ħlasijiet li jinvolvu ċ-ċanga qed jiġu revokati.
Artikolu 3
Dan ir-Regolament għandu jidħol fis-seħħ l-għada ta' meta jiġi ppubblikat f’Il-Ġurnal Ufficjali ta' l-Unjoni Ewropea.
Dan għandu japplika mill-1 ta’ Awwissu 2005. Madankollu, għall-iskemi ta’ għajnuna stipulati fl-Anness I tar-Regolament (KE) Nru 1782/2003 u li għalihom ġie stabbilit avveniment operattiv, għas-sena 2005, f’data qabel l-1 ta’ Awwissu 2005, l-avveniment operattiv definit jibqa’ japplika għas-sena 2005.
Dan ir-Regolament jorbot fl-intier tiegħu u japplika direttament fl-Istati Membri kollha.
Magħmul fi Brussell, l-4 ta’ Lulju 2005